Te duci,copilarie - de Radu Pietreanu  
  
Zburdam prin curtea plină cu raţe şi găini  
Trăiau pe-atunci părinţii şi rude şi vecini  
Mi le-ai luat pe toate şi-o lacrimă îmi storci  
Te duci, copilărie, şi nu te mai întorci  
  
Nu mai există basme, nici eu nu mai  
exist  
Balaurul e şmecher, iar Făt Frumos e trist  
S-au inventat claxoane, adio zurgălăi  
Te duci, copilărie, cu toţi eroii tăi  
  
Un prof ce ne-nvăţase cum să plantam stejari  
A defrişat pădurea vânzând-o pe dolari  
Cu cât urcam în vârstă ne suntem mai  
străini  
Te duci, copilărie, şi devenim haini  
  
Bunica şi bunicul ce mă-nveleau cântând  
Sunt doua cruci de piatră şi tac pe sub pământ  
Şi mai era şi crângul, şi-un râu şi nişte tei  
Te duci, copilărie, pe toate mi le iei  
  
Din tinda casei mele, când mama îmi vorbea  
Fugeau din boltă norii şi soarele zâmbea  
Iar tata orice teamă din vis mi-o spulbera  
Te duci, copilărie, cu fericirea mea  
  
Făceam pe-atunci războaie cu săbii mici de nuc  
Iar după bătălie mergeam să bem un suc  
Azi ne-omorâm pe bune, prin diferite căi  
Te duci, copilărie, şi devenim mai răi  
  
Ma zgâriam pe braţe urcând in corcoduş  
Iar cel mai bun prieten era un căţeluş  
Eram atat de veseli fugind prin porumbişti  
Te duci, copilărie, si devenim mai trişti...  
  
  
Pe-atunci orice ninsoare  
mă bucura nespus  
Iar ploile de vară păreau să cadă-n sus  
Acum la doctor mergem, plecându-ne umili  
Te duci, copilărie, şi devenim fragili  
  
MOTTO:  
Mi-e grea maturitatea, mi-e greu să fiu docil  
Aş da orice pe lume să redevin copil